ཀྲུང་གོ་མི་དམངས་ནི་རླབས་ཆེ་བའི་འབད་བརྩོན་སྙིང་སྟོབས་ལྡན་པའི་མི་རིགས་ཤིག་ཡིན།ལོ་ངོ་སྟོང་ཕྲག་དུ་མའི་ལོ་རྒྱུས་ཀྱི་ཆུ་རྒྱུན་རིང་མོའི་ཁྲོད་སྙིང་དོར་གསར་འཛུགས་དང་འབད་བརྩོན་ལྷོད་མེད་སྒོས་མེས་རྒྱལ་གྱི་ཡངས་ཤིང་རྒྱ་ཆེ་ལ་མཛེས་སྡུག་ལྡན་པའི་ཡུལ་ཁམས་བཟང་པོ་གསར་སྤེལ་དང་འཛུགས་སྐྲུན་བྱས་པ་དང་།རྦ་ཀློང་ཆིལ་ཆིལ་དུ་གཡོ་བའི་འབྱམས་ཀླས་པའི་མཚོ་རྒྱུད་མངའ་ཁུལ་གསར་འབྱེད་བྱས་པ།ཐོན་ཁུངས་ཕུན་སུམ་ཚོགས་པའི་འབྲུ་རིགས་འདེབས་ཞིང་མཐའ་ཡས་པ་མང་པོ་གསར་སྦོལ་བྱས་པ།གཤིས་རྒོད་འདུལ་དཀའ་བ་ལྟ་བུའི་ཆུ་བོ་དང་གཙང་པོ་ཆེ་གྲས་བརྒྱ་སྟོང་མང་པོ་གཙང་བཅོས་བྱས་པ།རང་བྱུང་གནོད་འཚེ་བགྲང་ལས་འདས་པ་མང་པོ་ལས་རྣམ་པར་རྒྱལ་བ།གྲོང་རྡལ་ཞིང་གྲོང་སྐར་ཚོགས་ལྟར་བཀྲམ་པ་མང་པོ་འཛུགས་སྐྲུན་བྱས་པ།ཐོན་ལས་སྣ་འཛོམས་མང་པོ་འཕེལ་རྒྱས་སུ་བཏང་བ།འཚོ་བ་རྣམ་པ་སྣ་ཚོགས་ཆགས་པར་གྱུར་བ་བཅས་བྱས་ཡོད།ཀྲུང་གོ་མི་དམངས་ཀྱིས་ཐོག་མ་ཉིད་ནས་ཤེས་ཡོད་དེ།དཀའ་ལས་གཞན་གྱིས་བྱས་ན་ལོངས་སྤྱོད་རང་གིས་བྱས་ཆོག་པའི་འཚོ་བ་ཞིག་མེད་ལ་བདེ་སྐྱིད་འདོད་ན་འབད་བརྩོན་བྱེད་དགོས་སོ།།མིག་སྔར་ཀྲུང་གོ་མི་དམངས་ལ་མངའ་བ་ཡོད་ཚད་དེ་ཀྲུང་གོ་བའི་སྤྱང་གྲུང་དང་བློ་གྲོས་གོང་བུར་ཆགས་པ་ལས་བྱུང་བ་དང་།ཀྲུང་གོ་བའི་དཀའ་སྤྱད་ཀྱི་རྔུལ་ཆུ་སིམ་པ་ལས་བྱུང་བ།ཀྲུང་གོ་བའི་མངོན་མེད་ཀྱི་རང་སྲོག་བློས་བཏང་བ་ལས་བྱུང་བ་ཡིན།གལ་ཏེ་ཀྲུང་གོ་མི་དམངས་དུང་ཕྱུར་བཅུ་གསུམ་ལྷག་གིས་དུས་དང་རྣམ་པ་ཀུན་ཏུ་འདི་ལྟ་བུའི་རླབས་ཆེན་གྱི་འབད་བརྩོན་སྙིང་སྟོབས་དར་སྤེལ་བྱས་ཚེ།ང་ཚོས་ངེས་པར་དུ་མི་དམངས་ལ་སྔར་ལས་ལྷག་པའི་འཚོ་བ་གསར་སྐྲུན་བྱེད་པའི་དམིགས་ཡུལ་རྔམ་བརྗིད་ལྡན་པ་དེ་འགྲུབ་ཐུབ་པར་ང་ལ་ཡིད་ཆེས་ཡོད།